Benoni-seun stabiel ná wrede aanval tydens kapingRicardo Pugi en sy seun, Aliandro. Foto: Facebook. Die vyfjarige seun wat Sondagaand verskeie kere in Boksburg aan die Oos-Rand deur vermeende kapers gesteek en in ŉ sloot vir die dood agtergelaat is, is in ŉ stabiele toestand in ŉ Johannesburgse hospitaal. Maroela Media het Maandag berig die seun het saam met sy pa in hul Volkswagen Golf gery toe die motor omstreeks 19:00 in Trichardtweg gekaap is. Donovan Wearing, ŉ familielid wat ook ŉ polisiebeampte is, het Dinsdag aan Maroela Media die polisie se weergawe van die gebeure bevestig. Wearing het gesê die pa, Ricardo Pugi, en sy seun, Aliandro, was glo op pad na hul huis in Benoni toe die voorval plaasgevind het. “Ricardo is deur drie verdagtes oorval toe hy by ŉ verkeerslig stilgehou het. Die verdagtes het sy motor afgesper, ŉ vuurwapen op hom gerig, hom uit sy motor geruk en met Aliandro in die motor weggejaag.” Wearing het gesê ŉ ander motoris het Ricardo ná die kaping bygestaan. Sy motor het ŉ opsporingstoestel gehad en hulle kon met die hulp van Altech Netstar dit vinnig opspoor, sowat 3 km tot 5 km verder naby die Boksburg-gevangenis. Die motor is verlate gevind toe almal by die toneel opgedaag het. Aliandro is in ŉ sloot naby die motor aangetref. Hy is vyf keer met ŉ skerp voorwerp, vermoedelik ŉ mes, in sy bolyfie gesteek. Aliandro is na ŉ nabygeleë hospitaal gehaas waar ŉ dokter bevestig het dat die seun steekwonde opgedoen het. “Hy het Maandag weer ŉ operasie ondergaan, maar is stabiel en sy dokters is sover tevrede met sy vordering. Die voorval kom as ŉ groot skok vir die familie en hulle is baie emosioneel daaroor,” het Wearing gesê. Aliandro se oupa, Danie Venter, het intussen Maandag aan EWN bevestig sy kleinseun sterk in die hospitaal aan. “Hy is ŉ baie sterk seun en die dokters kon sy lewe red, maar as hy nie Sondagaand al gevind is nie, sou hy nie oorleef het nie.” Hy het die kapers gewaarsku dat hy alles in sy vermoë sal doen om hulle op te spoor. Die Dawnpark-polisie ondersoek die saak. Lt.kol. Lungelo Dlamini, provinsiale polisiewoordvoerder, het Dinsdag aan Maroela Media gesê niemand is nog in verband met die voorval in hegtenis geneem nie. “ŉ Volskaalse soektog is nog aan die gang en ons hoop om binnekort ŉ deurbraak te maak,” het hy gesê. Die polisie versoek mense met meer inligting oor die voorval om Crime Stop by 086 010 111 te bel.